- Inicio
- Internet no mundo
  - Un mapa da Rede
  - Uso global de Internet
  - A fenda dixital
  - Iniciativas de inclusión
- Solucións de acceso á Rede
- Programa Ligamundos
  - Casos de estudo
    - Brasil
    - Groenlandia
    - Guinea
    - Mongolia
    - Nepal
    - Perú
    - Polinesia
    - Rusia
    - Sáhara
- Exploramos
  - Área xeográfica
  - Economía e sociedade
  - Cultura
  - Indixenas dixitais
- Deseñamos
  - Solución técnica
  - Prototipado
  - Servizos á comunidade
- Comunicamos
  - Memoria final
  - Presentación e exposición
  - Avaliación da experiencia
- Recursos TIC
  - Para o proxecto
  - Referencia
- Mapa de contidos
- Glosario
- Axuda

« Anterior | Seguinte »

# Iniciativas de inclusión

## A inclusión dixital

O seguinte texto é un extracto dun informe presentado ante a Asemblea Xeral da ONU onde se plantexa a cuestión de Internet coma un dereito humano máis. Leámolo devagar para saber cal é a importancia que lle outorga a ONU a Internet e cales son as peticións que realiza aos gobernos do mundo en relación co acceso á Rede.

En vista de que Internet mudou nun instrumento indispensable para exercer diversos dereitos humanos, loitar contra a desigualdade e acelerar o desenvolvemento e o progreso humanos, a meta do acceso universal a Internet ha ser prioritaria para todos os Estados. Cando se dispoña de infraestruturas de acceso a Internet, o Relator Especial alenta aos Estados a apoiar iniciativas encamiñadas a que todos os sectores da poboación, incluídas as persoas con discapacidade e as pertencentes a minorías lingüísticas, poidan acceder de maneira significativa a información en liña. Os Estados deben incorporar a alfabetización en Internet nos programas de estudo e apoiar módulos de aprendizaxe semellantes en contornas extraescolares. Ademais da formación en aptitudes básicas, os módulos deben indicar os beneficios de acceder á información en liña, e a maneira de achegar información de forma responsable. Informe do Relator Especial sobre a promoción e protección do dereito á liberdade de opinión e de expresión. Nacións Unidas. Asemblea Xeral. (16 de maio de 2011) Documento A/HRC/17/27

Reflexionemos sobre o contido deste texto, anotando as palabras e expresións que nos chamen a atención.

- Cales son os dereitos humanos que podemos exercer a través de Internet?
- Por que debe ser o acceso universal a Internet un obxectivo importante en todos os países do mundo?
- En que consiste a infraestrutura de acceso a Internet?
- Que colectivos poden precisar especial atención e deben ser incluídos nas iniciativas de promoción do acceso á información en liña?
- Cales son as aptitudes básicas para acceder á Rede?
- En que consiste a alfabetización en Internet?
- A que se refire a ONU cando salienta a maneira de achegar información de forma responsable"?

#### Algunhas iniciativas de inclusión

Como é lóxico xa existen moitas iniciativas para levar Internet a distintos lugares do mundo por parte de todo tipo de organizacións. Consideremos algúns exemplos:

Institucións gobernamentais
Case todos os países teñen despregado algún plan ou estratexia para o desenvolvemento das súas infraestruturas de telecomunicacións, atendendo á inclusión dixital nos ámbitos: escolar, empresarial... Espazo Abalar (Axenda Dixital de Galicia). Programa Vive Digital
| Organizacións Non Gobernamentais
Non son poucas as ONGs que realizan programas para combater a exclusión dixital, entendendo que este fenómeno e un lastre para a mellora das condicións de vida de moitas comunidades. Enxeñería sen fronteiras Reciclanet
Organismos internacionais
Organismos como UNICEF ou a UIT da Organización das Nacións Unidas (ONU) ou o Banco Mundial teñen financiado e desenvolvido accións a prol da inclusión dixital. Cumio mundial sobre a sociedade da Información. As TIC na educación (UNESCO)
| Corporacións privadas
Algunhas grandes empresas, sobre todo no ámbito das TIC, están a desenvolver importantes proxectos de investigación relacionados coa extensión do acceso global a Internet. Loon (Google) Internet.org (Facebook)

No marco do Programa Ligamundos entendemos a inclusión dixital coma un proceso que persigue unha mellora das condicións de vida das persoas e das súas comunidades. O equipamento técnico e o propio acceso a Internet deben complementarse coa capacitación das persoas para favorecer unha verdadeira inclusión. Son as persoas dacordo cos seus intereses quen deben recoñecer as súas propias capacidades e desenvolver as habilidades que permiten acceder dun xeito efectivo á información e ao coñecemento.

#### Reflexionamos e debatemos na aula:

1. Cales poden ser os motivos para que os distintos tipos de organización queiran estender o acceso a Internet?
2. Que obxectivos diferencian unha iniciativa pública coma o Programa Vive Digital de Colombia dunha iniciativa privada como é o proxecto Loon?
3. Que elementos debe ofrecer unha iniciativa de extensión para que poidamos falar de inclusión dixital?
4. Podemos identificar algunha destas iniciativas na nosa contorna?

« Anterior | Seguinte »

Licenciado baixo a GNU Free Documentation License

Esta obra ten unha licenza Creative Commons Recoñecemento-Non comercial 4.0 Internacional (CC BY-NC-SA 4.0).